Teenspoed vir jagters en die wildbedryf - Solidariteit WêreldSolidariteit Wêreld
Tuis › Nuuskantoor › Teenspoed vir jagters en die wildbedryf
Teenspoed vir jagters en die wildbedryf
Die minister van omgewingsake, bosbou en visserye, Barbara Creecy, het Dinsdag nuwe regulasies bekendgemaak wat dit uiters moeilik gaan maak vir jagters om te jag. Volgens die regulasies, wat reeds in die Staatskoerant gepubliseer is, word jag slegs toegelaat in die provinsie waarin jagters woonagtig is. Interprovinsiale reis vir dié doel is dus verbode.
Jagters sal voortaan slegs in hul eie provinsies mag jag en ook slegs met die doel om vleis vir eie verbruik te bekom. Geen verblyf mag vir jagdoeleindes verskaf word nie. Jagters sal dus nie mag oorslaap nie.
Jag met die doel om troppe uit te dun om te verseker dat die veld selfonderhoudend bly, word wel toegelaat, maar slegs op voorwaarde dat geen reis tussen provinsies betrokke is nie. Wildveilings word wel toegelaat, maar op voorwaarde dat gesondheidsmaatreëls geld en streng toegepas word.
Suid-Afrikaners kon slegs vir ʼn kort rukkie in 2020 jag. Adri Kitshoff-Botha, uitvoerende hoof van Wildlife Ranching South Africa, wys daarop dat ʼn normale jagseisoen in Suid-Afrika van Mei tot aan die einde van Augustus strek. Vanjaar se seisoen kon egter eers op 5 Junie, toe vlak 3-regulasies ingestel is, begin.
Volgens Fred Camphor, die bestuurshoof van SA Jagters en Wildsbewaringsvereniging, beteken die nuwe regulasies in werklikheid dat jag in alle opsigte verbied word. In die praktyk beteken dit dat jagters slegs in hul eie provinsie sal kan jag. Hulle sal ook slegs tussen 04:00 in die oggend tot 21:00 op die pad mag wees waarna hulle tuis moet wees.
“Hierdie voorskrifte kom as ʼn baie onaangename verrassing ná die president se toespraak dat die ekonomie heropen moet word. Daar is reeds ʼn vergadering met die minister belê om die kwessie te bespreek,” het Camphor aangedui. Die ekonomiese uitwerking van die inperkingsmaatreëls op die wildbedryf en alle verwante bedrywighede is enorm en dit raak ook werkers en bewaringsaksies, onder meer ook teenstropingsaksies.
ʼn Inisiatief van Solidariteit Helpende Hand, HelpJag, word ook direk deur die maatreëls geraak. HelpJag is in 2018 ten bate van Solidariteit Helpende Hand se Kosblikkieprojek geloods. HelpJag versprei wildsvleis na 87 skole reg oor die land en danksy die inisiatief kan ongeveer 8 000 kleuters gevoed word.
Volgens Margolé Riekert, ʼn projekbestuurder by HelpJag, is meer as 20 ton vleis in die kort tydperk wat Suid-Afrikaners wel vanjaar kon jag ten bate van die projek ingesamel. Die reëls en regulasies wat tydens die staat van inperking geld, bring egter mee dat jagbedrywighede baie ingekort is en daar heers boonop groot onduidelikheid en onsekerheid oor wanneer die publiek weer sal kan jag. Dit het volgens Riekert ʼn direkte impak op HelpJag se verspreiding van wildsvleis.
In die lig hiervan het HelpJag besluit om saam met sy drie ambassadeurs (Bakkies Botha, die voormalige Springbokrugbyspeler, Adam Tas en Appel, albei bekende sangers en liedjieskrywers) asook Wild & Jag/Game & Hunt die #RandPerKilogram-inisiatief van stapel te stuur. Daarvolgens kan skenkings van R35 gemaak word om die wildbedryf en die HelpJag-projek te ondersteun. Met die R35 kan ʼn kilogram se wildsvleis vir die Kosblikkieprojek geskenk word waardeur behoeftige kleuters en hul gesinne gevoed kan word. Dit bied ook ʼn geleentheid aan wildplase of reservate om ’n inkomste in die moeilike tye te verdien wat weer aangewend kan word vir die algemene bestuur, betaling van werkers en ander belangrike bedrywighede soos teenstroop-aksies op die plase.
Indien jy as jagter, of selfs as niejagter ʼn skenking wil maak aan die #RandPerKilogram-inisiatief, besoek gerus die volgende skakel: https://helpjag.co.za/randperkilogram/
Volgens Riekert gaan HelpJag hom nie laat onderkry deur die aankondiging deur die minister nie en gaan HelpJag die #RandPerKilogram-inisiatief meer aggressief bemark.